**ПЪРВО ОСНОВНО УЧИЛИЩЕ “ГЕОРГИ БАКАЛОВ”**

**=====================================================**

*🖃 6001 гр. Стара Загора; ул. “Подполковник Калитин” №28*

*🕿/ факс 042/680 635 директор; 680 722 зам.директор, канцелария*

*е-mail: ou1sz@abv.bg*

**УТВЪРЖДАВАМ:**

**Заповед №524/14.09.2016г.**

**ДИМИТРИНА ТИМОФЕЕВА**

*Директор на Първо основно училище*

*«Георги Бакалов», гр. Стара Загора*

**МЕХАНИЗЪМ**

**ЗА ПРОТИВОДЕЙСТВИЕ НА УЧИЛИЩНИЯ ТОРМОЗ МЕЖДУ ДЕЦАТА И УЧЕНИЦИТЕ В ПЪРВО ОСНОВНО УЧИЛИЩЕ”ГЕОРГИ БАКАЛОВ“**

**Гр. Стара Загора**

1. **I. СЪЩНОСТ НА ПОНЯТИЕТО ТОРМОЗ**

Тормозът е форма на насилие, която се определя като сбор от съзнателни негативни постъпки, които са дълготрайни и са насочени към един ученик от страна на друг или група. Насилието между деца в училище обхваща широк спектър от прояви. Това е явление със сериозни размери и оставя дълготрайни последици върху психичното здраве и поведението, както на децата, които търпят насилие, така и върху онези, които го извършват. Последиците от насилието в училище са особено тежки и продължителни и силно привличат общественото внимание. Българската дума, която отговаря най-точно на явлението е „тормоз” (“bullying”).

В България в официална употреба е дефиницията на насилието, дадена в & 1, т. 1, 2, 3, 4 и 5 на допълнителната разпоредба на Правилника за прилагане на Закона за закрила на детето. Две от определенията имат пряка връзка с насилието от деца върху деца, което е обект на настоящия механизъм.

**Физическо насилие** е „причиняване на телесна повреда, включително причиняване на болка или страдание без разстройство на здравето”.

**Психическо насилие** „са всички действия, които могат да имат вредно въздействие върху психичното здраве и развитие на детето като подценяване, подигравателно отношение, заплаха, дискриминация, отхвърляне или други форми на отрицателно отношение, както и неспособността на родителя, настойника и попечителя или на лицето, което полага грижи за детето, да осигури подходяща подкрепяща среда”.

Според чл. 7 ал. 1 и ал. 2 от Закона за закрила на детето всяко дете има право на закрила от насилие и всеки, на когото стане известно за дете, преживяло насилие, е длъжен да сигнализира органите по закрила.

Ключови в разбирането за тормоза са следите характеристики на това поведение:

1. Злонамерена проява, която има за цел да нарани или унижи дете;
2. Извършва се от позиция на силата, като едната страна използва доминиращата си позиция за да нарани другата физически или психически, да я унизи или изолира от социалния живот;
3. Повтаря се многократно във времето, а не е еднократен и изолиран акт на агресия.

Тормозът може да обхваща много широк спектър от поведения. Тормозът може да се състои от преки нападения (удряне, заплаха или принуда, дразнене, подигравка, наричане с обидни прякори, сексуални забележки, открадване или повреждане на лични вещи) или да бъде по-рафиниран, непряк (например разпространяване на слухове или насърчаване на другите да отхвърлят или изключат някого от приятелската среда). Проявите на тормоз най-общо могат да бъдат разделени на следните основни групи:

**Физически тормоз** - блъскане, щипане, разрушаване, удряне, нанасяне на болка, спъване, затваряне в някое помещение;

**Вербален тормоз** - подмятания, подигравки, унижение, заплахи, обиди;

**Психичен тормоз** - подмятане, подиграване, закачане, омаловажаване, заплахи, изнудване, повреждане на имущество, кражба и хвърляне на вещи, заплашителни погледи, неприятелско следене;

**Социален тормоз** - избягване, игнориране, изключване от дейността, одумване и разпространение на злобни слухове, натиск върху другите да не влизат в приятелски отношения с децата, обект на тормоз, изолиране.

Физическият тормоз е формата, която възрастните най-често забелязват и затова често мерките за справяне обикновено са насочени именно към нея. Психическият и социалният тормоз по-трудно могат да бъдат установени, тъй като те не са така видими, а и децата от своя страна нямат нагласата да споделят с възрастните за своите преживявания.

В много случаи социалният и психическият тормоз, като обидните думи и прякори, социалното изолиране и други се подценяват и считат за нормална част от процеса на социализация и израстване на децата.

Тормозът, независимо от това как се упражнява, е деструктивен и опасен вид насилие.

Следователно усилията за справяне с насилието от деца над деца в училище трябва да бъдат насочени към всички проявления на това явление, а не само към неговите физически форми.

Разпознаването на **физическото насилие** включва следните физически и поведенчески показатели:

-   различни по вид и цвят натъртвания, включително синини, постоянни или чести червени петна, включително от пръсти, насинени очи, следи от ухапване;

-   неправдоподобни или объркани обяснения за травмите, включително едносрични отговори;

-          безпокойство и крайности в поведението - от агресивност до пасивност;

-          лоша представа за себе си - децата смятат, че са заслужили насилието;

-   прекалена отстъпчивост на детето и оставяне без протест да се прави каквото и да било с него;

-   влошаване на здравословното състояние, което включва прилошавания, главоболие, отпадналост;

-          влошаване на успеха и чести отсъствия от училище;

-          чести отсъствия от определени часове, например физическо;

Разпознаването на **психическото насилие** включва следните физически и поведенчески показатели:

-   детето може да стане затворено и изолирано, да не желае да контактува с връстниците си;

-   агресивно поведение и/или поведение, насочено към привличане на вниманието, упорито непослушание, самонараняване;

-   внезапни избухвания, които са необичайни за възрастта или нивото на развитие на детето;

-          бягане и криене, включително зачестили бягства от училище;

-          загуба на доверие, неучастие в общите занимания в училище, ниска самооценка;

-   употреба на алкохол, медикаменти, самозанемаряване (постоянно обличане на едни същи дрехи или отказ да сресва косата си);

-          психосоматични симптоми.

Тормозът може да бъде реален или **виртуален**. Бурното развитие на електронните комуникации през последните години доведе до нарастване на проявите на насилие, които се извършват чрез интернет или мобилен телефон. Тук спада разпространяването на:

- обидни, заплашителни и подигравателни текстови съобщения по мобилен телефон, електронна поща, Skype или Facebook;

- разпространяване на материали, които уронват достойнството на детето или го унижават;

- снимането на детето с мобилен телефон и свободното разпространяване на снимки или видео в интернет или други канали без негово съгласие, на слухове, клюки и заплахи в социалните мрежи, крадене на самоличност и др.

Един от признаците, че дете може би е жертва на кибертормоз е рязката смяна на настроението и поведението му при използване на интернет или получаване на обаждане по мобилен телефон - напр. детето става мълчаливо и боязливо.

**ІІ.        ЗАДЪЛЖЕНИЕ НА ВСЕКИ УЧИТЕЛ**

Всеки учител или възпитател е длъжен да се намеси, за да прекрати ситуация на тормоз, на която е станал свидетел.

**ІІІ.       МЕРКИ ЗА НАМАЛЯВАНЕ НА РИСКА ОТ УЧИЛИЩНИЯ ТОРМОЗ МЕЖДУ УЧЕНИЦИТЕ В ПЪРВО ОСНОВНО УЧИЛИЩЕ”ГЕОРГИ БАКАЛОВ“,Стара Загора**

1. На всички нива защита и отстояване на човешките права и проява на междуетническа толерантност.

2. Запознаване на учители, родители и ученици със Заповед №РД 09-1871/18.12.2015 г. и с настоящия Механизъм, както следва:

- Педагогически съвет през г.;

- Родителски срещи по класове за запознаване с вариантите на родителско съдействие като част от реализиране на училищната програма и важно условие за нейната ефективност- месец декември;

- Среща на директора с отговорниците по класове- месец февруари;

- Тематичен час на класа- месец март.

3. Провеждане на колективни и индивидуални срещи с цел информиране по въпросите „Какво е насилие и тормоз?”, Как да го разпознаваме?” с родители- на родителски срещи и в приемното време на класния ръководител и с ученици- в час на класа и в приемното време на класния ръководител.

4. Извършване на оценка на тормоза в началото и в края на учебната година. С оглед въвеждане на Механизма в Първо основно училище „Георги Бакалов“, Стара Загора през месец март, за настоящата учебна година оценяването да се извърши еднократно, а през следващите години, както следва:

- В началото на учебната година анкетата се провежда от класните ръководители до 30..Х. и се обработва от Координационния съвет до 15.ХI.

- В края на учебната година анкетата се провежда от класните ръководители до 20.V./10.VІ. и се обработва от Координационния съвет до 27.VІ.

- Включване в обучения за повишаване на квалификацията на педагогическите специалисти в областта на справяне с училищния тормоз съгласно План за квалификационна дейност на Първо основно училище „Георги Бакалов“, Стара Загора за учебната 2016/2017година.

**ІV.       НАЧИНИ ЗА ПРОТИВОДЕЙСТВИЕ НА УЧИЛИЩНИЯ ТОРМОЗ МЕЖДУ УЧЕНИЦИТЕ В ПЪРВО ОСНОВНО УЧИЛИЩЕ”ГЕОРГИ БАКАЛОВ“,Стара Загора**

1. Създаване на  координационен съвет с ясни функции и делегирани отговорности, който да отговаря за планиране, проследяване и координиране на усилията за справяне с тормоза. Съветът се ръководи от Нела Тотева- помощник-директор и включва:

1. Иванка Милева- старши учител;
2. Харитина Тодорова– старши учител;
3. Таня Бежанска- старши учител;
4. Янка Георгиева Иванова- родител на Симеон Янков Георгиев от 6.Клас
5. Божидара Василева МИтева- родител на Александър Божидаров от 8б. Клас;
6. Радка Радева Янкова- родител на Емануил Иванов от 8б.Клас и Габриела Иванова от 6.Клас.

Комплексът от превантивни мерки включва всички възможни аспекти и форми на тормоза, ясно фокусира вниманието върху участието на всички групи и е планиран на три нива - класна стая/паралелка, училище, общност.

Дейности на ниво клас/класна стая:

Целта е да се създаде пространство, в което се говори открито за тормоза и се работи за формирането у децата на нагласи и социални умения, недопускащи насилие като например емпатия, толерантност и уважение към различията, решаване на конфликти и др. Децата трябва да се стимулират първо сами да дават отговори на поставените въпроси, а след това да се предлагат официални дефиниции. Всяка първа дискусия трябва да започне с договаряне на правилата за работа, като например - всеки има право да каже какво мисли, всеки има право да бъде изслушван, мненията не се омаловажават и т.н. Основните теми са:

1. Какво представлява тормозът, разпознаваме ли го и как можем да докладваме за случаи на тормоз;
2. Какви са преживяванията на извършителя и потърпевшия (някои видове поведение като присмиването може да изглеждат като игра или шега, но обиждат и водят до негативни емоции у този, към когото са насочени и той да се чувства унизен или заплашен);
3. Как се чувстваме когато видим прояви на тормоз и какво правим;
4. Какво можем и искаме да направим при прояви на тормоз;
5. Кои са основните ценности, правила на поведение, които следва да приемем;
6. Как можем да ги прилагаме правила на поведение, одобрени от обществото.

Разглеждането на последната тема завършва с изработването на общи правила на поведение и договаряне на процедура, в случай на нарушаване на правилата, които следва да бъдат поставени на видно място. Въпреки че това са дейности на ниво класна стая, те могат и е важно да се приложат и с родителите, и с учителите.

Дейностите на ниво училище включват:

1. Обобщаване на всички предложения за правила на поведение и ценности, направени от класовете и формулиране на общоучилищни ценности и правила, които да бъдат част от училищната политика;

Отговаря: Иванка Милева

1. Договаряне на единен механизъм, включително разписани ясни отговорности, за реагиране при всяка проява на тормоз и насилие;

Отговаря: Нела Тотева- ЗДУД

1. Разработване на предложения за промени в Правилника за дейността на училището и обсъждането им с училищната общност;

Отговаря: Нела Тотева - ЗДУД

1. Приемане на съгласуваните промени на педагогически съвет;

Отговаря: Пенка Дачева

1. Прилагане на програми за развитие на личните и социалните умения на децата;

Отговарят: Класни ръководители и преподаватели по предмети

1. Подобряване на системата за главно дежурство и дежурства по етажи с оглед обхващане на местата, в които на етапа на оценка е установено, че се извършва тормоза;

Отговаря: Нела Тотева - ЗДУД

1. Включване на експерти, родителите и самите ученици в процеса на създаване и реализирането на всички интервенции;
2. Използване на подхода за работа с връстници (peer education), които трябва да станат естествените помощници при реализирането на всички видове интервенции както по отношение на децата, които са обект на тормоз, така и по отношение на децата, които упражняват насилие;
3. Повишаване квалификацията на учителите за работа с програмите, включително реализиране на специализирани тренинги за определени категории от работещите в училище за справяне с критични ситуации и други;
4. Ясно разпределение на конкретни отговорности на всички възрастни в училището, вкл. дежурства на определени места;
5. Разработване на стъпки за привличане на родителите;
6. Разработване на процедури и механизми за осигуряване на непрекъснато съгласуване на интересите и потребностите на отделните групи, съставляващи училищната общност;
7. Осигуряване на реални партньорства с външни на училището служби, организации и специалисти;
8. Насочване към основни здравни и социални услуги за децата и семействата.

Привличането на родителите е важна част от реализирането на училищната програма и важно условие за нейната ефективност.

Родителското съдействие може да има различни измерения като:

1. Родители - специалисти от областта на помагащите професии (психолози, социални работници, лекари, свещеници) или други професии, които могат да бъдат полезни, включително журналисти, спортисти, драматурзи, композитори, музиканти, художници, режисьори и други, с чиято помощ могат да реализират ценни училищни инициативи и други;
2. Родители, които могат да се включат в групи за придружаване на определени групи деца по пътя от дома до училището;
3. Родители, които могат да станат посредници между училището и родителите или други организации и институции;
4. Родители, които могат да осигуряват ресурси - в натура, услуги или пари, за изпълнение на училищните дейности.

**V.           ПРОЦЕДУРИ И АЛГОРИТЪМ ПРИ УСТАНОВЕН УЧИЛИЩЕН ТОРМОЗ МЕЖДУ УЧЕНИЦИТЕ**

|  |  |  |
| --- | --- | --- |
| Ниво на тормоз | Отговор на училището | Отговорни лица |
| Ниско нарушаване на правилата | Прекратяване – изтъкване на нарушеното правило – налагане на съответната последица | Учител/Класен ръководител |
| Повтаряне на едни и същи нарушения на правилата | Протокол за тормоз – възстановяване на щетата, преценява се дали е необходимо да се разговаря с родителите | Класен ръководител |
| Сериозно – злоупотреба със сила, както и при екстремни ситуации, в които съществува опасност за живота и здравето, телесния интегритет, както на детето-жертва, така и на детето-извършител. | Насочване към местната комисия за БППМН и полицията, ОЗД и община по силата на координационния механизъм; Протокол за тормоз – среща с родителите – възстановяване на щетата – включване на учениците в допълнителни програми | Координационен съвет/ УКБППМН |

**VІ.         ДЕЙСТВИЯ ПРИ РЕШАВАНЕ НА УСТАНОВЕН УЧИЛИЩЕН ТОРМОЗ МЕЖДУ УЧЕНИЦИТЕ В ПЪРВО ОСНОВНО УЧИЛИЩЕ”ГЕОРГИ БАКАЛОВ“,Стара Загора**

Намесата и справянето с конкретни ситуации на тормоз и насилие е част от цялостната политика на училището срещу насилието. Намесата на възрастните следва внимателно да се обмисли и планира. Тя трябва да бъде последователно прилагана от цялата училищна общност, за да бъде максимално ефективна.

Важно е да не бъдат омаловажавани и първите прояви на влошаване на отношенията между децата и поведение, което е неприемливо. Необходимо е още при най-малките сигнали и съмнения за тормоз да се предприемат стъпки, за да се предотврати ескалация на насилието и да се изпрати ясно послание, че такова поведения няма да бъде толерирано. Вниманието трябва да бъде насочено както към проявите на физически тормоз, така и към неговите социални и психологически форми.

По-голямата част от ситуациите на тормоз могат да бъдат овладени от учителите, а някои от самите деца. Всяка намеса изисква внимателна преценка на ситуацията и нейната тежест. На първо място важно е да се разграничат случаите, когато не се касае за тормоз, а само за игра или приятелско премерване на силите между децата. За целта е необходимо да се наблюдава поведението на децата, включително и на тези, които само присъстват без активно да участват. Следното би могло да помогне за правилна оценка на ситуацията:

-   Ако децата се закачат, бутат или блъскат или си разменят шеги, като при това се смеят, разменят си ролите и позициите и никое от тях няма видимо доминиращо положение, а околните не им обръщат особено внимание, то най-вероятно става дума за игра.

-   Ако едно от децата е видимо напрегнато, не се усмихва, опитва се да се махне, ако ролите не се сменят, а другото дете е в постоянно доминираща позиция и това поведение привлича вниманието на околните, то най-вероятно става дума за тормоз.

Ако се касае просто за приятелска игра учителят може да се намеси, за да предупреди децата да внимават да не се наранят. Ако обаче наблюдаваното поведение може да бъде определено като тормоз е необходимо да се предприемат следните стъпки:

**1. Прекратяване на ситуация на тормоз**:

- Задължение на всеки учител е да се намеси, за да прекрати ситуация на тормоз, на която е станал свидетел.

- В случай на физически тормоз децата трябва да бъдат разделени и да се прекрати физическият контакт между тях незабавно.

- Не трябва веднага да се разпитва за случилото се, да се обсъждат причините за насилието или да се изяснява ситуацията. Това може да се случи на по-късен етап. Важното е учителят ясно да обяви пред всички, че това е насилие и то е недопустимо поведение. В този момент не е добре да се разпитва за подробности и детето, което е потърпевшо, особено в присъствието на насилника и други деца, защото това може да урони неговото достойнство;

- Честа спонтанната реакция на възрастните е заставането на страната на „жертвата” и наказване на „насилника”. Ключово при интервенцията на възрастните е приемането на разбирането, че детето, обект на тормоз, не се нуждае от състрадание, а детето, извършител на тормоз, не се нуждае от наказание, особено което го унижава, а от състрадание, за да може то да развие това чувство към другите. Защото липсата на състрадателност е една от основните причини, поради която се упражнява тормоз.

**2. Реакции спрямо детето, което е упражнило  тормоз**:

- Когато става въпрос за първа проява, която не е тежка по отношение на нанесената вреда, може да се приложи подходът за възстановяване на щетата или да се наложи друга предварително съгласувана мярка.

- Когато се прилага подходът за възстановяване на щетата е необходимо задължително да се уведоми класният ръководител.

- Подходът за възстановяване на щетата често се прилага в училище като логическо последствие от отклоняващото се поведение, свързано с рушене на материалната база. Той се основава на принципа, че „всяка щета, нанесена на друг, трябва да бъде възстановена“ и включва съответните действия в тази насока. Същият подход успешно може да се прилага и когато се касае за нематериални щети. Важно е преди да се прилага подходът да бъде предварително съгласуван с цялата училищна общност, включително и с децата, и да бъде част от политиката на училището.

- Подходът за възстановяване на щетите изисква време и по-задълбочен разговор с детето, което е извършило насилие, за да му се помогне да разбере какви са последствията от неговата постъпка. Поради тази причина е най-добре този подход да се приложи от класния ръководител, педагогическия съветник/училищния психолог на детето. Важно е учителят със спокоен и умерен тон, както и с държанието си, да покаже ясно, че проблемът е в начина на поведение, а не в личността на самия ученик, и че се действа с оглед отново да се възстановят ценностите, към които цялото училище се придържа, а не за да бъде наказан. Възстановяване на щетата е принцип, който предполага, че хората правят грешки. Грешките следва да бъдат поправени, като същевременно не се налагат наказания. Този принцип подчертава поемането на отговорност за неприемливо поведение и за позитивно решаване на проблема. Ключов момент във възстановяването на щетата е, че класният ръководител разговаря с ученика, а ученикът сам избира и решава как ще поправи грешката си, с което отново ще се възстанови нарушената ценност. С това негово решение трябва да се съгласи и ученикът, който е бил потърпевш от тормоза.

Като първа стъпка класният ръководител изслушва детето. Не е желателно детето да се изслушва съвместно с потърпевшото дете. След изясняване на ситуацията и постигане на договорка, класният ръководител за определен период от време може да проследява поведението на децата и да дава обратна връзка. Класният ръководител може да потърси съдействие и от другите учители, които също да проследяват поведението на децата и да реагират своевременно. Педагогическият съветник или училищният психолог също може да подпомогне работата на учителя като наблюдава детето във взаимоотношенията му с другите деца и даде насоки за действията и мерките, които учителят да предприема при необходимост или като насочи детето насилник и неговото семейство към  услуги в общността като центрове за превенции и консултативни кабинети към местните комисии за БППМН, центрове за обществена подкрепа, комплекс за социални услуги, общински съвети по наркотичните вещества и др. (индивидуално или семейно консултиране).

**3. Реакции спрямо дете, което е обект на тормоз**

- Работата с деца, които са обект на тормоз, трябва да бъде насочена към формиране у тях на умения за справяне с подобно поведение.

- Важно е класният ръководител да поговори с детето, по възможност още същия ден (или веднага след като е разбрал за случая, ако се касае за ситуация, за която е научил случайно) и да разбере какво точно се е случило. Ако е необходимо отделни факти могат допълнително и дискретно да бъдат проучени;

- Погрешно е открито и публично пред другите деца да се оказва подкрепа на потърпевшото дете, защото това допълнително ще урони достойнството на детето пред неговите връстниците;

- При този първи разговор е важно да се предложи на детето подкрепа, като се остави то само да определи какво точно ще му помогне да се почувства сигурно;

- Необходимо е да се подчертае поверителността на разговора, като се спомене кои ще бъдат уведомени за случилото се;

- Детето трябва да почувства доверие и сигурност за споделяне, което е особено важно, ако насилието се повтори. Може да му се предложи да поговори с училищния психолог;

- Никога не трябва да се предлага среща между дете, жертва на насилие и неговия мъчител с цел да се помирят и да се разберат. Такива срещи могат да доведат до неблагоприятни последствия;

- Наблюдавайте детето в следващите дни, за да се уверите как се чувства и при необходимост отново разговаряйте с него.

**4. Реакции, спрямо наблюдателите:**

- Да се работи с наблюдателите на това ниво, не само на нивото на превенцията, а  с групата след ситуация на тормоз;

- Не се отстраняват наблюдателите, когато се прекратява или управлява ситуация на тормоз като всички, които са били там да видят какво се прави съгласно правилата на училището;

- Изтъкват се тези, които са се намесили в защита ценностите на училището. На останалите се споделя очакването да направят същото, ако се случи в бъдещето;

- Убеждение за отговори на насилието с думи, търсене на помощ и съобщаване за случая.

- Насърчение за грижа спрямо тормозеното дете.

**VІІ.     УЧИЛИЩНА СИСТЕМА ЗА НАСОЧВАНЕ КЪМ ДРУГИ СЛУЖБИ**

**1. Регистриране на ситуации на тормоз**

Всяка ситуация на тормоз трябва да бъде регистрирана и описана в единен регистър на училището от учителя, който я е наблюдавал. Това се налага, за да може да се проследи развитието на случая във времето и да се планира подходяща интервенция. Добре е регистърът да съдържа кратко описание на всяка ситуация, кога се е случила, кои са участниците и какви мерки са били предприети. Този регистър трябва да се съхранява на достъпно място .

В случаите, при които поведението на детето се отличава с изразени агресивни прояви, снижен контрол върху гнева, склонност да разрешава конфликтни ситуации с насилие е необходимо да бъде потърсено съдействие от страна на отдел „Закрила на детето” по местоживеене. Като първа стъпка се уведомява директора на училището, който е задължен да уведоми съответния отдел „Закрила на детето” по местоживеене и отдела за „Закрила на детето”, на чиято територия е училището, местните комисии за БППМН, полицията и всички останали участници в мултидисциплинарния екип по силата на координационния механизъм.

Детето, което е склонно към насилие, се нуждае от разбиране на неговите потребности, причините за агресивното поведение, помощ при осъзнаване на собствените чувства, умения за контрол на гнева, развитие на емпатията.

В същото време има и една група деца, които са едновременно и насилници, и жертви. Възможно е детето да е жертва на насилие в семейството си или да е насилвано от някои “по-силни” връстници. Децата жертви могат да упражняват насилие върху някой по-слаб от тях. Те са най-рискови по отношение на бъдещото си развитие и израстване, защото търпят последиците и на единия, и на другия профил.

В тази връзка е необходимо да бъде потърсено съдействие от страна на социалните работници от отделите „Закрила на детето” към Дирекциите „Социално подпомагане”. Социалният работник е професионалистът, който може да проучи ситуацията, в която се намира детето, условията, при които живее, родителският капацитет и при необходимост да предприеме мерки, които да подпомогнат детето и семейството като цяло.

В случаи на дете в риск е важно да бъдат обединени усилията на специалистите от различни области, за да бъдат ефективни мерките за закрила. В този смисъл социалният работник е партньор на останалите специалисти, ангажирани с проблема.

Към настоящия момент на местно ниво са сформирани мултидисциплинарни екипи. Задължително представени страни в тези екипи са представителите на Дирекции „Социално подпомагане” (отдел „Закрила на детето”), МВР и общината.

**2. Кога и къде може да бъде подаден сигнал за дете в риск?**

Съгласно Закона за закрила на детето, чл. 7 (1) „Лице, на което стане известно, че дете се нуждае от закрила, е длъжно незабавно да уведоми дирекция „Социално подпомагане”, Държавната агенция за закрила на детето или Министерството на вътрешните работи.

(2) Същото задължение има и всяко лице, на което това е станало известно във връзка с упражняваната от него професия или дейност, дори и ако то е обвързано с професионална тайна”.

Към Държавна агенция за закрила на детето функционира Национална телефонна линия за деца 116 111. Националната телефонна линия за деца предоставя консултиране, информиране и помощ по всякакви въпроси и проблеми, свързани с деца. Към нея при необходимост могат да се обръщат за съдействие и професионалисти. Националната телефонна линия за деца с номер 116 111 е с национално покритие, достъпна от територията на цялата страна, напълно безплатна за обаждащите се, независимо дали звънят от стационарен или мобилен телефон. Тя функционира 24 часа в денонощието.

Според Координационния механизъм, в случай че сигналът за насилие бъде приет от някой от визираните органи за закрила – получен от ДСП/ОЗД, ДАЗД или МВР (съгласно чл.7 от Закона за закрила на детето), той е длъжен да уведоми за това останалите незабавно до 1 час от регистриране на сигнала, включително по телефон и факс. Сигналът се изпраща в Дирекция „Социално подпомагане” по настоящия адрес на детето.

Съгласно Координационния механизъм във всеки един отдел „Закрила на детето” при Дирекция „Социално подпомагане” началникът на отдела е на разположение, като той определя отговорен социален работник. В отдел „Закрила на детето” определеният отговорен социален работник извършва проверката на сигнала до 24-часа от постъпване на сигнала.

Мултидисциплинарният екип на местно ниво следва да си постави единна стратегическа цел, за постигането на която следва да изготви съвместен план за действие с разписани конкретни задачи със срок за изпълнение. Всеки един от посочените по-горе участници в мултидисциплинарния екип набелязва и предлага на останалите от екипа конкретни задачи по случая, които да изпълни, съобразно собствените си правомощия, в съответствие с нормативната уредба. Конкретните задачи за изпълнение следва да бъдат зададени така, че да може всеки участник да действа съобразно оперативната си самостоятелност, като изпълнението на конкретните дейности и задачи да бъде подкрепено от съдействието на останалите участници и в същото време това да спомогне за крайния резултат – дългосрочна цел, която трябва да гарантира в най-голяма степен интереса на засегнатото дете.

От страна на училището всеки един професионалист, работещ в системата на образованието може да подаде сигнал към отдел „Закрила на детето” по местоживеене на детето. Това може да бъде директор, учител, педагогически съветник, училищен психолог, възпитател, хигиенист и т.н.

Когато сигналът се отнася за дете в риск, той ще бъде проучен от социалния работник, дори да е подаден анонимно.

При проучването на сигнала социалният работник може да потърси съдействие от страна на училището – информация за детето във взаимоотношенията му с учениците, впечатленията на учителите, т.е. ще потърси информация, с която да бъде направена оценка на случая.

При проучването на сигнала и предприемането на действия се изисква работа в екип от страна на различни специалисти. От една страна, за да се направи точна оценка, а от друга – да бъдат съгласувани действията на различните специалисти.

В случай че бъде установен риск за детето, то ще бъде отворен случай, т.е. ще бъдат предприети мерки за закрила. Ще бъде изготвен план, в който ще бъдат описани планираните мерки, като социалният работник ще следи за изпълнението на плана.

Социалният работник може да консултира семейството, да насочи родителите и детето към подходящи социални услуги и консултации.

В работата с децата и техните семейства всеки професионалист има своята роля.

Ролята на социалния работник е свързана с проучване на семейната среда и предприемане на мерки за закрила. В същото време, той има правомощията и ангажимента да консултира родителите, да подпомогне тяхната ангажираност в работата с детето на ниво училище.

Работата в екип ще даде възможност и за обратна връзка между различните специалисти, работещи с детето и неговото семейство за успехите или трудностите в планираните цели.

**3. Включване на родителите**

**-** Във всички случаи е необходимо родителите да бъдат уведомени за случилото се, както и за предприетите от училището действия за разрешаване на ситуацията;

- В разговора е важно да се акцентира върху необходимостта родителите да не критикуват другото дете, а да се опитат да погледнат на ситуацията през погледа на другата страна;

- Родителите трябва да бъдат запознати, че критиките, обидите и неглижирането на другото дете от тяхна страна само ще задълбочат конфликта;

- Разговорът трябва да бъде проведен на подходящо място, в партньорски взаимоотношения, като се предостави отворено пространство за споделяне на техните опасения и гледни точки;

- От разговора могат да бъдат изведени конкретни договорки кой какво може да предприеме и какво се очаква като резултат;

- Учителят може да насочи родителите за консултация с педагогическия съветник или училищния психолог.

Настоящият Механизъм е утвърден със заповед № 524/14.09.2015 г. на Директора на ПЪРВО ОСНОВНО УЧИЛИЩЕ”ГЕОРГИ БАКАЛОВ“,Стара Загора.

**ПЪРВО ОСНОВНО УЧИЛИЩЕ “ГЕОРГИ БАКАЛОВ”**

**=====================================================**

*🖃 6001 гр. Стара Загора; ул. “Подполковник Калитин” №28*

*🕿/ факс 042/680 635 директор; 680 722 пом.директор, канцелария*

*е-mail ou1sz@abv.bg*

**П Л А Н**

**за работа на Училищен координационен съвет за справяне с тормоза в училище по изпълнение**

**на „Механизма за противодействие на училищния тормоз“**

**съгласно заповед  РД 09-611/18.05.2012г. на министъра на образованието и науката и заповед №524/14.09.2015 г. на директора на ПЪРВО ОСНОВНО УЧИЛИЩЕ “ГЕОРГИ БАКАЛОВ”**

**Настоящият „Механизма за противодействие на училищния тормоз“**

**е актуализиран и приет на заседание на Педагогическия съвет Протокол №8/12.09.2016г.**

**Състав на съвета:**

1. Председател: Нела Тотева – помощник- директор

2. Членове:

Иванка Милева- старши учител;

Харитина Тодорова– старши учител;

Таня Бежанска- учител;

Недка Атанасова – старши учител

Симеон Янков Георгиев от 6.Клас

Тинка Илиева Асенова- 7.Клас

Александър Божидаров от 8б. Клас;

Емануил Иванов от 8б.Клас

**І. Предмет**

Проучване и подпомагане психичното развитие и здраве на децата и юношите в системата на средното образование, чрез превантивни мерки и сътрудничество по прилагането на механизъм за противодействие на училищния тормоз между децата и учениците в училище.

Единният механизъм за противодействие на тормоза е разработен от Министерството на образованието и науката с участието на МТСП, АСП, ДАЗД, МВР, МКБППМН и неправителствените организации – НМД, фондация „Стъпки за невидимите деца в Българи,” фондация „Асоциация Анимус”, Дружеството на психолозите в България и УНИЦЕФ.

**ІІ. Цел**

Разработване и прилагане на цялостен училищен подход, полагане на координирани и последователни усилия за предотвратяване на тормоза и създаване на по-сигурна училищна среда.

**ІІІ. Задачи:**

1.      Разработване и прилагане на превантивни дейности за предотвратяване на тормоза в училище.

2.     Разработване на защитна мрежа за интервенция при случаи на тормоз в училище.

**ІV. Общи положения**

1. Във всяко училище се създава координационен съвет с ясни функции и делегирани отговорности, който да отговаря за планиране, проследяване и координиране на усилията за справяне с тормоза. Съветът да се ръководи задължително от помощник-директор и да включва училищния психолог или педагогически съветник, учители, ученици и родители.

2. Превенцията на тормоза включва комплекс от мерки, които най-общо имат за цел ограничаване и/или елиминиране на предпоставките и рисковите фактори, допринасящи за насилието.

3. Комплексът от превантивни мерки трябва да включва всички възможни аспекти и форми на тормоза, ясно да фокусира вниманието върху участието на всички групи и да се планира на три нива - класна стая/паралелка, училище, общност.

4. За да се изгради защитната мрежа е необходимо да се поставят ясни граници, изграждане на ценности, правила и процедури, които не допускат прояви на насилие и тормоз във взаимоотношенията в училище

5. По-голямата част от ситуациите на тормоз могат да бъдат овладени от учителите, а някои от самите деца. Всяка намеса изисква внимателна преценка на ситуацията и нейната тежест.

6. Важно е да не бъдат омаловажавани и първите прояви на влошаване на отношенията между децата и поведение, което е неприемливо. Необходимо е още при най-малките сигнали и съмнения за тормоз да се предприемат стъпки, за да се предотврати ескалация на насилието и да се изпрати ясно послание, че такова поведение няма да бъде толерирано. Вниманието трябва да бъде насочено както към проявите на физически тормоз, така и към неговите социални и психологически форми.

**Д Е Й Н О С Т И:**

**І. Дейности по разработване и прилагане на превантивни дейности за предотвратяване на тормоза в училище:**

|  |  |  |
| --- | --- | --- |
| 1. Сформиране на училищен координационен съвет. | Срок:  м.септември 2016г. | Отг. Н. Тотева |
| 2. Оценка на проблема, през мнението на учениците/учителите/родителите – с помощта на стандартизиран въпросник. | Срок:  м. декември 2016г. | Отг.: Класни ръководители |
| 3.  Анализ на проявите на училищен тормоз и наличните правила и решения за справяне с него – честота на булинга, форми, рeзултати, последствия, налични и липсващи правила. | Срок:  м. декември 2016г. | Отг.: И.Милева |
| 4.  Запознаване на учениците със същността на тормоза, проявите и участниците в процеса. | Срок:  м.януари 2017 | Отг.:   класни ръководители |
| 5.   Повишаване на квалификацията на персонала за справяне в ситуации на тормоз. | Срок: постоянен | Отг.:  ЗДУД |
| 6. Оптимизиране на системата за наблюдение и контрол, в зависимост от резултата от оценката на проблема. | Срок:  М. януари 2017 г. | Отг.:  Н. Атанасова |
| 7.   Разработване на процедури за реагиране в ситуации на тормоз. | Срок:  М.декември 2016 г. | Отг.:  Комисията |
| 8.   Запознаване на учители, ученици и родители с процедурите за реагиране в ситуации на тормоз. | Срок:  М.февруари 2017г. | Отг.:   Членове на координационен съвет и класни ръководители |
| 9. Изработване и разпространение на информационно образователни материали, съобразени с различните възрастови групи и свързани с:  а) превенция на тормоза;  б) правата и задълженията на децата. | Срок: 30 март 2016г. | Отг:  Таня Бежанска и екип ученици |
| 10.    Провеждане на индивидуални консултации с ученици, понасящи или извършители на тормоз. | Срок: постоянен | Отг. Н. Тотева |
| 11.  Набиране на данни и анализ на профила на ученика, използващ булинг. | Срок: до м. май 2017 | Отг.:  Членове на координационен съвет и класни ръководители |

**ІІ. Дейности по разработване и въвеждане на защитна мрежа:**

1. Разработване и приемане на правила и процедури за работа с:

1.1    Дете, жертва на тормоз;

1.2    Дете, упражнило тормоз;

1.3    Деца, които помагат и подкрепят тормоза;

1.4    Децата наблюдатели.

Срок:  декември 2016г.

Отг.:  Членове на координационен съвет

2. Разработване и приемане на правила и процедури за регистриране на ситуации на тормоз, насочване към други служби и обмен на информация с други учебни и детски заведения.

Срок:  ноември 2016г.

Отг.:  Н. Атанасова

3. Взаимодействие и решаване на конфликти между ученици, учители, родители и училищно ръководство.

Срок: постоянен

Отг.: кл.ръководители, директор, помощник-директор

4. Да се създаде единен регистър за регистриране на ситуации на тормоз в училището. Регистърът да включва описание на ситуацията, вида тормоз, участници, наблюдатели, предприети мерки.

Срок:   ноември 2016г.

Отг.:  Членове на координационен съвет